Síðustu daga hefur verið mikið úrhelli norðan til á landinu, mest á Siglufirði. Gert var ráð fyrir áköfum rigningarskúr í nótt og varað var við vatnavöxtum, grjóthruni og skriðum. Verkstjóri hjá Vegagerðinni segir að betur hafi farið en við var að búast.
Víglundur Rúnar Pétursson, yfirverkstjóri hjá Vegagerðinni á Sauðárkróki, segir að það hafi rignt óhemjumikið. Starfsmenn Vegagerðarinnar hafi verið í viðbragðsstöðu en þeim hafi ekki borist neinar tilkynningar.
það er ekki mikill vöxtur í ám til vandræða, það hefur ekki verið og engar skriður sem við höfum frétt af á okkar svæði.
og það er frekar að létta til og á að létta til í kvöld þannig að við erum vongóðir um að við höfum sloppið, sloppið fyrir horn.
Vegagerðin haldi þó áfram að fylgjast grannt með framvindu mála. Víglundur Rúnar segir að þó að ekki hafi borið á vatnavöxtum eða skriðuföllum, hafi úrkoman áhrif á malarvegi og margir orðnir býsna holóttir.
það er lítið hægt að gera í þessum malarvegum almennt fyrr en þornar upp.
Óli Þór Árnason, veðurfræðingur hjá Veðurstofu Íslands, segir heildarúrkomuna hafa verið minni en búist var við, og rignt hafi í aðrar fjallshlíðar í dag.